Diari Oficial de la Generalitat Valenciana


Sumari del DOGV 3898, del 15-12-2000 (2000/9979)

RESOLUCIÓ de 27 de novembre de 2000, de la Direcció General d'Ordenació i Innovació Educativa i Política Lingüística de la Conselleria de Cultura i Educació, per la que es convoquen cursos de formació per a l'exercici de la funció directiva del professorat dels centres docents públics d'Educació Infantil, d'Educació Primària, Formació de Persones Adultes, d'Educació Secundària i d'Ensenyaments de Règim Especial de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3898

Data del DOGV
:   15-12-2000

Secció del DOGV
:   II. AUTORITATS I PERSONAL - D) CURSOS DE FORMACIÓ

Número del document
:   2000/9979


Data del document
:   27-11-2000

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * reciclatge professional
    * personal docent
    * formació en el lloc de treball

RESOLUCIÓ de 27 de novembre de 2000 de la Direcció General d'Ordenació i Innovació Educativa i Política Lingüística de la Conselleria de Cultura i Educació, per la que es convoquen cursos de formació per a l'exercici de la funció directiva del professorat dels centres docents públics d'Educació Infantil, d'Educació Primària, Formació de Persones Adultes, d'Educació Secundària i d'Ensenyaments de Règim Especial de la Comunitat Valenciana. [2000/M9979]
  
La Llei Orgànica 1/1990, de 3 d'octubre, d'Ordenació General del Sistema Educatiu que ha significat un avanç decisiu per a la millora de la qualitat d'ensenyament, establix en l'article 55 que els poders públics prestaran una atenció prioritària al conjunt de factors que afavorixen la qualitat i millora de l'ensenyament, destacant entre ells els recursos educatius i la funció directiva. L'article 58 establix que les administracions educatives afavoriran l'exercici de la funció directiva als centres docents, a través de l'adopció de mesures que milloren la preparació i l'actuació dels equips directius dels mencionats centres.
  
La Llei Orgànica 9/1995, de 20 de novembre, de la participació, avaluació i el Govern dels centres docents, establix un nou sistema per a l'elecció dels directors dels centres docents públics que introduïx, entre les seues novetats, una exigència més gran pel que fa a la garantia que els qui accedisquen a esta important funció estiguen suficientment formats i puguen assumir les seues responsabilitats.
  
Element essencial del nou sistema és l'exigència d'una sèrie de requisits, entre els quals adquirix especial rellevància l'obligació d'obtindre una acreditació específica als qui desitgen ser candidats per a l'exercici de la direcció, i són les administracions educatives, tal com s'indica en l'article 19 de la Llei de la Participació, l'Avaluació i el Govern dels Centres Docents, qui establiran les condicions d'aplicació d'estos requisits a través de la promoció de programes de formació específica del professorat referent a l'organització i direcció dels centres. Per a això faran les convocatòries oportunes perquè els professors que ho desitgen i tinguen els requisits establits puguen ser acreditats per a l'exercici de la funció directiva.
  
L'Ordre de 3 d'octubre de 2000, de la Conselleria de Cultura i Educació, de desenrotllament del Reglament Orgànic i Funcional del departament, indica al capítol VI, apartat catorze, punt 6, que el Servei de Formació del Professorat d'esta direcció general té assignades les funcions d'elaboració i gestió de les convocatòries públiques de formació i dels programes de perfeccionament i reciclatge del professorat no universitari; així com el disseny, desenrotllament i avaluació dels cursos per a equips directius dels centres docents públics no universitaris.
  
Per tot això, i en virtut de les competències que em conferix l'article 17.14 del Reglament Orgànic i Funcional de la Conselleria de Cultura i Educació aprovat pel Decret 111/ 2000, de 18 de juliol, resolc:
  
Primer. Convocatòria
  
Convocar 10 cursos de formació conduents a l'acreditació per a l'exercici de la Direcció en centres docents públics. La distribució, el calendari i el lloc de realització dels cursos es detallen en l'annex I d'esta resolució.
  
Segon. Finançament
  
El finançament dels cursos anirà a càrrec del capítol II, programa 421.30 del pressupost de la Generalitat Valenciana.
  
Tercer. Objectiu i continguts
  
L'objectiu fonamental d'esta convocatòria és desenrotllar a través de cursos els programes de formació vàlids per a l'exercici de la direcció als centres docents públics segons s'indica en l'article 4 del Reial Decret 2.192/1995, de 28 de desembre, pel que es regula l'acreditació per a l'exercici de la direcció d'estos centres docents públics.
  
El disseny del contingut dels cursos inclou cinc blocs temàtics i la realització d'un treball pràctic tutelat que consistirà en l'elaboració del programa de direcció.
  
Els blocs temàtics a desenrotllar són els següents:
  
1. El nou sistema educatiu i el seu desenrotllament legislatiu.
  
2. Estructura, organització, dinamització i funcionament dels centres educatius.
  
3. El procediment administratiu en relació amb l'aplicació de la legislació en matèria de drets i deures.
  
4. L'equip directiu al centre docent. El projecte educatiu de centre i el projecte curricular.
  
5. L'avaluació dels centres docents: avaluació externa i EFQM aplicada a la gestió de qualitat.
  
Quart. Característiques dels cursos
  
- La durada de cada un d'estos cursos és de 70 hores a realitzar segons el calendari i lloc previst en l'annex I. Les 70 hores del curs es realitzaran en una fase intensiva de 56 hores i en una segona fase pràctica en la que s'elaborarà i presentarà un programa de direcció. Esta fase és computable en 14 hores.
  
- La distribució dels cursos convocats és la següent:
  
a) Cinc cursos de 35 places cada u, dirigits al professorat del Cos de Mestres que impartisquen docència en Educació Infantil, Primària, Primer Cicle de l'ESO o Formació de Persones Adultes.
  
b) Cinc cursos de 35 places cada u, dirigits al professorat dels cossos d'Ensenyament Secundari, professors tècnics de Formació Professional, professors d'escoles oficials d'Idiomes, professors de Música i Arts Escèniques i professors d'Arts Plàstiques i Disseny que impartix docència als centres d'Educació Secundària i d'Ensenyaments de Règim Especial. De les 35 places oferides en cada un dels cursos, almenys tres places correspondran al professorat que impartix docència als centres d'Ensenyaments de Règim Especial.
  
- Si algun curs no té un mínim de 20 participants podrà ser anul·lat des de la Direcció General d'Ordenació i Innovació Educativa i Política Lingüística, a proposta de les respectives comissions de selecció, i passarà a oferir-se, si és necessari, en aquella província i nivell en què hi haja major nombre de sol·licituds de participants que complisquen els requisits de la convocatòria.
  
Quint. Requisits i condicions de participació
  
1. Els requisits que han de complir els participants són els següents:
  
- Ser funcionari de carrera en la situació de servici actiu i amb destí definitiu en un centre docent públic de nivell no universitari dependent de la Conselleria de Cultura i Educació.
  
- No disposar de la titulació especificada en l'annex II del Reial Decret 2192/ 1995, de 28 de desembre, pel qual es regula l'acreditació per a l'exercici de la direcció als centres docents públics.
  
- Haver prestat com a mínim tres anys de servicis com a funcionari de carrera del cos docent des del qual s'opta i haver impartit docència durant un període d'igual durada, en un centre que impartisca ensenyaments del mateix nivell educatiu i règim especial. Quedarà exempt d'este requisit, el professorat que la seua destinació definitiva siga un centre que no tingué candidats a la direcció en les últimes eleccions a direcció escolar durant el curs acadèmic 1999/2000, s'acreditarà a través de la certificació de la secretaria del centre.
  
- Estar exercint docència directa amb alumnes durant el curs 2000/2001. Excepcionalment en esta convocatòria, i segons l'apreciació del cap del servei corresponent, el professorat que durant el present curs escolar no está exercint docència directa, però complix els requisits de participació, podran presentar la sol·licitud amb el vistiplau del cap del servei corresponent.
  
- No haver obtingut l'acreditació en la relació publicada per les direccions territorials de Cultura i Educació.
  
2. Condicions:
  
- Cada participant concorrerà necessàriament al curs o cursos que s'impartisquen en l'àmbit territorial on estiga ubicat el seu centre de destinació durant el curs 2000/2001, a excepció d'aquelles sol·licituds que, per indicació expressa del participant, opten a una plaça en un curs oferit en diferent àmbit territorial on estiga situat el seu centre. Estos casos requerixen l'aprovació de la Direcció General d'Ordenació i Innovació Educativa i Política Lingüística, que s'atorgarà en funció de les sol·licituds i disponibilitats.
  
Sext. Documentació
  
- Instància de sol·licitud segons el model de l'annex II, dirigida a la Direcció Territorial de Cultura i Educació que corresponga segons la destinació des de la que participa el sol·licitant.
  
- Full de servici certificat per la Direcció Territorial de Cultura i Educació corresponent. En el cas del professorat que pertanyent al cos de Ensenyament Secundari podrà estar certificada pel centre on estiga adscrit el sol·licitant. El full de servici estarà tancat amb la data de la convocatòria.
  
- Certificat de la secretaria del centre on conste que durant el curs 1999/2000, no va haver candidats a la direcció del centre, sols cas d'estar exempt del requisit sol·licitat en el tercer paràgraf del punt 1 de l'apartat quint.
  
- Relació numerada, de la documentació presentada per a l'acreditació dels mèrits acadèmics, professionals o d'altres tipus, seguint l'ordre que apareix en l'annex III de la present resolució.
  
No seran valorats els mèrits al·legats i no justificats o que es justifiquen fora del termini a què fa referència l'apartat sèptim de la present resolució.
  
Sèptim. Termini i formalització de les sol·licituds
  
1. Les sol·licituds juntament amb la documentació corresponent, es presentaran en el Registre General de la Conselleria de Cultura i Educació, en el de les direccions territorials de Cultura i Educació, a les oficines de Correus, sempre que es presenten en sobre obert, per a ser datades i segellades pel funcionari de correus abans de certificar-les, o en qualsevol altre lloc dels que s'indica en l'article 38 de la Llei de Règim Jurídic de les Administracions Públiques i del Procediment Administratiu Comú.
  
2. La presentació de sol·licituds s'efectuarà en el termini de 20 dies hàbils a partir de l'endemà de la publicació de la present Resolució en el Diari Oficial de la Generalitat Valenciana.
  
Els terminis que finalitzen en dies inhàbils en l'àmbit de l'administració de la Generalitat Valenciana, així com els dissabtes o qualsevol altre dia que reglamentàriament es declare com tal, s'entendran prorrogats fins al primer dia hàbil següent.
  
3.En compliment de l'article 71.1 de la Llei de Règim Jurídic de les Administracions Públiques i de Procediment Administratiu Comú, si després de la recepció de la instància i la documentació adjunta s'observara que falten documents o dades essencials per a la resolució de l'expedient, la Direcció Territorial de Cultura i Educació corresponent els reclamarà, per correu certificat i justificant de recepció, a l'interessat i li concedirà un termini de 10 dies perquè puga esmenar la falta o adjuntar els documents preceptius, amb indicació que si no ho fa així, es considerarà que ha desistit de la seua petició, amb resolució expressa prèvia.
  
Octau. Comissió de selecció
  
La selecció de sol·licituds, la realitzarà una comissió en cadascuna de les direccions territorials, als efectes de valorar els mèrits presentats pels participants
  
Estes comissions, d'àmbit territorial, estaran presidides pels subdirectors territorials d'Educació o persona en qui deleguen i formada pels membres, designats pel director territorial:
  
- Dos inspectors/es d'Educació.
  
- Dos directors/es o assessors/es de CEFIRE.
  
- Dos directors/es, en actiu, de centres docents públics d'Educació Infantil, d'Educació Primària, FPA, d'Educació Secundària i d'Ensenyaments de Règim Especial.
  
Actuarà com a secretari/ària, amb veu però sense vot, un funcionari/a de la direcció territorial.
  
A les reunions de la comissió de selecció podrà assistir, amb veu però sense vot, un/una representant de cada un dels sindicats que formen part de la Mesa Sindical Sectorial d'Educació.
  
Les comissions ajustaran la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
Nové Criteris de selecció de les sol·licituds.
  
Les comissions seleccionadores realitzaran segons el barem que figura en l'annex III de la Resolució, una valoració de les sol·licituds per cada un dels cursos oferits, tenint en compte els següents criteris de selecció:
  
1. Mèrits docents o de suport tècnic (màxim 7 punts).
  
2. Participació en activitats de formació permanent organitzades per les administracions educatives, les universitats o entitats col·laboradores (màxim 4 punts).
  
3. Mèrits acadèmics (màxim 4 punts).
  
4. Servicis prestats en l'administració educativa relacionats amb l'organització i innovació educativa (màxim 2 punts).
  
En cas d'empat entre els preseleccionats, es dirimirà atenint-se successivament als criteris següents:
  
a) Més puntuació en l'apartat 1 del barem.
  
b) Si l'empat persistix, serà seleccionat l' aspirant que tinga més puntuació en el subapartat 1.1 de servicis docents.
  
c) Si encara persistix l'empat es seleccionarà el participant que tinga més anys de servici en la funció docent.
  
Deu. Resolució de la convocatòria
  
Després de l'estudi i la valoració de les sol·licituds s'efectuarà una proposta de resolució tenint en compte la puntuació obtinguda en aplicació del barem a què fa referència l'apartat nové i del nombre de places oferit.
  
Admeses les instàncies i una vegada baremada la documentació, les comissions de selecció, elevaran una proposta d'admesos i exclosos, en cada un dels cursos, per a la seua aprovació provisional per la Direcció General d'Ordenació i Innovació Educativa i Política Lingüística.
  
Les mencionades llistes es publicaran als taulers d'anuncis de la Conselleria de Cultura i Educació, de les direccions territorials de Cultura i Educació i dels Centres de Formació, Innovació i Recursos Educatius de la Comunitat Valenciana (CEFIRE).
  
Es donarà un termini de 10 dies naturals per a presentar al·legacions i es dirigiran a la comissió de selecció amb seu a la Direcció Territorial de Cultura i Educació corresponent.
  
Les al·legacions es poden presentar per fax en cada una de les direccions territorials. Tal determinació s'establix sense perjuí de la seua presentació pels altres mitjos i en els altres llocs establits en l'article 38 de la Llei 30/1992, de 26 de novembre.
  
Transcorregut este termini, una vegada estudiades, i si és procedent, ateses estes al·legacions, les comissions de selecció elevaran proposta definitiva a la Direcció General d'Ordenació i Innovació Educativa i Política Lingüística, que resoldrà sobre els participants seleccionats. Esta resolución es publicarà al Diari Oficial de la Generalitat Valenciana.
  
Onze. Avaluació i certificat
  
Per a l'avaluació dels treballs pràctics sobre un projecte de direcció presentat pels participants es reunirà una comissió d'avaluació, designada pel director general d'Ordenació i Innovació Educativa i Política Lingüística, i de la que formaran part un nombre de membres imparells i no inferior a tres. Esta comissió tindrà com a funcions:
  
1. Aprovar els treballs pràctics presentats i elaborar l'informe corresponent.
  
2. Proposar el certificat amb qualificació d'apte per a poder exercir la funció directiva de cada un dels participants si el participant assistix, almenys, al 85% de les hores totals, i la valoració final global del curs és d'apte.
  
Dotze
  
Contra la present resolució, que no esgota la via administrativa, es podrà interposar recurs d'alçada davant del conseller de Cultura i Educació, en el termini d'un mes a partir de la data de la seua publicació en el Diari Oficial de la Generalitat Valenciana, segons l'article 114 i següents de la Llei 4/1999 de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.